**הסיפור של דיליה**

[תגיות: זנות, אוזבקיסטאן, 2006]

מבוסס על ראיון עם נציגות המוקד במתקן מיכ"ל, אוגוסט 2006.

דיליה הגיעה לישראל בסוף 1997, עם בעלה, יהודי. היא נכנסה כתיירת. לאחר שהגיעה לישראל קיבלה אשרת שהייה מסוג א/5, אבל בשנת 2003 איבדה את דרכונה, שבלעדיו לא יכלה לסיים את תהליך ההתאזרחות. עורך-דין אמר לה שדרכון חדש יעלה כ-2000$, והיא החליטה, אחרי מספר שנים של עבודה בניקיון, לעבוד בזנות כדי להרוויח את הכסף.

דיליה עבדה במכון בדרום תל-אביב. בחודשיים הראשונים עבדה מספר 'סביר' של שעות ביממה, קיבלה בין 8 ל-10 לקוחות ביום, וקיבלה חצי ממה ששילמו – הלקוחות היו משלמים 140 ש"ח לחצי שעה, והיא קיבלה 75. בעל המקום היה קונה לה אוכל וקונדומים. בארבעת החודשים האחרונים, לאחר שבעל הבית גרם לה להתמכר באופן הדרגתי לסמים, הוא התחיל לשלם לה 1000$ בחודש, והעביד אותה כמעט 24 שעות ביממה (כ – 20 לקוחות ביום). לדבריה, בעל המקום גרם לנשים להתמכר לאט לסמים באופן קבוע. הוא היה קונה לנשים קריסטל והרואין, והן עבדו. בעל המכון הפחיד אותה שיסגיר אותה למשטרה בשל שהייתה הבלתי חוקית. בעל הבית נהג להכות את דיליה, ובזמן הראיון שנערך לה בכלא עדיין היה לה 'פנס' בעין – כתוצאה מהמכות שקיבלה ממנו כשרצה להבהיר לה שעליה 'לעשות ללקוחות יותר דברים'. הנשים לא היו סגורות במכון, ויכלו לעזוב, אך דיליה הסבירה שבפועל לא הייתה מסוגלת לעזוב כיוון שהיא מכורה לסמים. היא השתמשה בכמויות של קוקאין והרואין באופן קבוע. בהתחלה, כשרק הגיעה למכון, הכל היה בסדר והיא לא חשדה שזה מה שיקרה לה.

בשנת 2004 נשלח בעלה של דיליה לשנתיים מאסר. זמן קצר לפני שנעצרה הוא השתחרר מהכלא, אך בגלל בעיות כלכליות הם עוד לא הספיקו לשכור דירה ביחד - היא המשיכה לגור במכון, והוא גר אצל אחיו, ועל כן, לא אפשרו להם להמשיך בהליך לקבלת מעמד. היא נעצרה במכון בשתיים בלילה, ככל הנראה בסוף אוגוסט, עם אישה נוספת, ונלקחה למשטרת ההגירה בחולון, שם אמרו לה שעליה לטוס חזרה הבייתה, בלי לחקור אותה.